Nú er ásett, at dysturin millum Portugal og Føroyar, ið skal spælast hósdagin 31. august, verður á Estadio do Bessa í Porto. Tað skrivar heimasíðan hjá Fótbóltssambandinum. Fríggjadagin 9. juni fer føroyska A-landsliðið við monnum á vøllin aftur, tá sveisar koma á vitjan í Føroyum. Næsti dystur eftir tað, verður hósdagin 31. august, tá føroyska liðið skal spæla á útivølli ímóti Portugal, og nú er ásett, at dysturin millum Portugal og Føroyar verður á Estadio do Bessa í Porto. Millum føroyingar er leikvøllurin nokk best kendur fyri dystin millum Svøríki og Danmark, sum til EM-endaspælið í 2004 spældu javnleik 2-2, skrivar Fótbóltssambandið. Úrslitið millum sviar og danir hevði við sær, at bæði londini tryggjaðu sær víðari luttøku í endaspælinum. Og tað fekk øði í italiumenn. Tí frammanundan var greitt, at endaði dysturin millum Svøríki og Danmark 2-2, so reyk Italia úr kappingini. Seinasti landsdystur á Estadio do Bessa var 1. september í fjør, tá portugisar vunnu 5-0 í venjingardysti móti Gibraltar, skrivar Fótbóltssambandið at enda. Rás 2 sigur beinleiðis frá dystinum í Portugal, tá Føroyar aftur skulu takast við Cristiano Ronaldo.